送戴漢老
作者：翁卷
朝代：宋

paragraphs: 三洞聳奇秀，雙溪瀉澄鮮。
上有婺女光，照耀無窮年。
儲靈復産異，人物相比肩。
君雖生後來，識與先輩連。
如筠挺脩直，似玉抱貞堅。
策名甲科上，初仕甌海邊。
孰云簿領閑，文案方滿前。
敏手信無敵，虛懷常坦然。
駕言指歸期，通邑皆拳拳。
乃知爲政者，何苦用心偏。
良才世所稀，華職當驟遷。
願君養盛業，益使芳譽傳。
明晨潮信來，挂席從中川。